LIETUVOS RESPUBLIKOS APLINKOS MINISTRAS

Į S A K Y M A S

DĖL ŪKINĖS VEIKLOS APRIBOJIMO LAUKINEI AUGALIJAI IR JOS IŠTEKLIAMS APSAUGOTI TVARKOS PATVIRTINIMO

2000 m. gegužės 2 d. Nr. 187

Vilnius

Vykdydamas Lietuvos Respublikos Vyriausybės 1999 m. gruodžio 20 d. nutarimo Nr. 1446 „Dėl Lietuvos Respublikos laukinės augalijos įstatymo įgyvendinimo“ (Žin., 1999, Nr. 109-3189) 3.3 punktą:

1. Tvirtinu Ūkinės veiklos apribojimo laukinei augalijai ir jos ištekliams apsaugoti tvarką (pridedama).

2. Aplinkos ministerijos informacijos kompiuterinėje sistemoje vadovautis reikšminiais žodžiais: „augalija“, „valdymo sistema“.

Aplinkos Ministras	Danius Lygis

SUDERINTA	SUDERINTA

Lietuvos Respublikos	Lietuvos Respublikos

ūkio viceministras	žemės ūkio viceministras

O. Čiukšys	V. Grušauskas

______________

PATVIRTINTA

Lietuvos Respublikos aplinkos ministro

2000 m. gegužės 2 d. įsakymu Nr. 187

Ūkinės veiklos apribojimo laukinei augalijai ir jos ištekliams apsaugoti tvarka

1. Ši Tvarka nustato ūkinės veiklos apribojimus, kurie nėra numatyti galiojančiuose laukinės augalijos ir jos išteklių apsaugą reglamentuojančiuose teisės aktuose (jie išvardinami 6 Tvarkos punkte). Apribojimų tikslas yra saugoti laukinę augaliją ir jos išteklius. Tvarka taikoma fiziniams ir juridiniams asmenims bei įmonėms, neturinčioms juridinio asmens teisių.

2. Privatizuojant žemę (mišką), kurioje yra vertingų, turinčių didelę paklausą laukinės augalijos išteklių, ir jiems pagal galiojančius teisės aktus taikomi ūkinės veiklos apribojimai, jie turi būti įrašomi į valstybinės žemės (miško) pirkimo-pardavimo sutartis.

3. Žemės ūkio darbai, medienos ruošos ir kiti darbai miške turi būti vykdomi taip, kad nebūtų neigiamo poveikio dirvožemiui, miško paklotei ir visai laukinei augalijai.

4. Valstybiniuose miškuose, pirmiausia – žemo našumo medynuose, ir kitose valstybinės žemės teritorijose, kuriose yra sunkiai atsikuriančių ir turinčių didelę paklausą laukinės augalijos išteklių, Aplinkos ministerija, regionų aplinkos apsaugos departamentų, savivaldos institucijų bei mokslo įstaigų teikimu, suderinusi su miško valdytojais ir naudotojais, gali tam tikram laikui uždrausti vykdyti medienos ruošos ir kitus darbus atskirose augavietėse arba leisti juos atlikti tik žiemos metu, padengus žemę sniegui.

Privačiuose miškuose ir kitoje privačioje žemėje ūkinė veikla gali būti apribota tik gavus miškų ir kitos žemės savininkų raštišką sutikimą.

5. Siekiant atkurti ūkinės veiklos nuskurdintas laukinės augalijos išteklių rūšis, garantuoti atsinaujinančių augalijos išteklių išsaugojimą ir racionalų naudojimą, aplinkos ministro įsakymu, suderinus su žemės valdytojais, naudotojais ir savininkais, gali būti įsteigti atkuriamų išteklių sklypai (reguliuojamo išteklių naudojimo sklypai).

6. Ūkinės veiklos apribojimo laukinei augalijai ir jos ištekliams apsaugoti tvarką reglamentuoja:

6.1. Specialiosios žemės ir miško naudojimo sąlygos (Žin., 1992, Nr. 22-652; 1996, Nr. 2-43; 1998, Nr. 30-798);

6.2. Planuojamos ūkinės veiklos poveikio aplinkai išsamaus vertinimo programos ir ataskaitos rengimo nuostatai (Žin., 1998, Nr. 29-787);

6.3. Pagrindinių miško kirtimų taisyklės (Žin., 1999, Nr. 29-844);

6.4. Privačių miškų tvarkymo ir naudojimo nuostatai (Žin., 1997, Nr. 71-1808; 2000, Nr. 32-902);

6.5. Aplinkos apsaugos reikalavimai deginant sausą žolę, nendrynus, ražienas, šiaudus (Žin., 1999, Nr. 75-2284);

6.6. Augalų apsaugos priemonių naudojimo taisyklės (Žin., 1999, Nr. 45-1454).

7. Fiziniai ir juridiniai asmenys bei įmonės, neturinčios juridinio asmens teisių, pažeidę Tvarkos reikalavimus, traukiami atsakomybėn teisės aktų nustatyta tvarka.

______________